
ABSTRACT
Atribuirea contractelor de achiziţii publice trebuie realizată pe baza unor criterii obiective care să asigure respectarea principiilor de transparență, de nediscriminare și de egalitate de tratament, cu scopul de a asigura o comparație obiectivă a valorii relative a ofertelor pentru a determina, în condiții de concurență efectivă, care dintre ele este oferta cea mai avantajoasă din punct de vedere economic. Ar trebui să se stabilească explicit că oferta cea mai avantajoasă din punct de vedere economic ar trebui să fie evaluată pe baza celui mai bun raport preț-calitate care ar trebui să includă întotdeauna un element de preț sau de cost
.
Prezentul studiu relevă reglementările existente la nivelul Uniunii Europene, precum şi legislaţia naţională din Belgia, Germania, Spania privind criteriile de eligibilitate a participanţilor la procedurile de adjudecare a contractelor de achiziţii publice.
Criteriile de atribuire alese nu trebuie să confere autorității contractante o libertate nelimitată de alegere, ar trebui să asigure posibilitatea unei concurențe efective și corecte și să fie însoțite de modalități care să permită verificarea efectivă a informațiilor furnizate de către ofertanți. 
Analizele de caz pun în evidenţă faptul că legislalţiile naţionale în materie au preluat pe deplin exigenţele normelor europene – în principal Directiva CE 28/2004, precum şi angajamentul acestor state de a-şi armoniza legislaţiile cu noua Directiva UE 24/2014 cu termen de transpunere 16 aprilie 2016.  De asemenea, studiul prezintă, în detaliu, atât legislaţia în vigoare, cât şi prevederile noii Directive privind criteriile de selecţie a participanţilor.
În concluzie, trebuie relevat faptul că noua Directivă UE nr.24/2014
 instituie cadrul legal general şi modifică reglementările existente în materia achiziţiilor publice de până acum.
1. REGLEMENTĂRI LA NIVELUL UE PRIVIND ELIGIBILITATEA PARTICIPANŢILOR ÎN PROCESUL DE ADJUDECARE A CONTRACTELOR DE ACHIZIŢII PUBLICE
Potrivit Cărţii Verzi privind modernizarea politicii Uniunii Europene în domeniul achiziţiilor publice
, achiziţiile publice au un rol deosebit de important în atingerea obiectivelor comunitare stipulate în Strategia „Europa” 2020. 
Astfel, ele reprezintă un instrument de piaţă care poate contribui atât la îmbunătăţirea condiţiilor cadru, care permit întreprinderilor de pe Piaţa internă să inoveze, exploatând întregul potenţial al unei politici de producţie îndreptate spre cerere, dar şi la sprijinirea tranziţiei către o economie eficientă în utilizarea resurselor (de exemplu prin sprijinirea achiziţiilor publice ecologice).

Deoarece în cadrul legislaţiei actuale a Uniunii Europene, noţiunea de „achiziţie publică” este centrată pe ideea de utilizare eficientă şi responsabilă a fondurilor publice, autorităţile comunitare urmăresc ca reglementările în vigoare să asigure desfăşurarea unui proces al achiziţiilor publice care să fie unul transparent, nediscriminatoriu şi accesibil tuturor celor interesaţi.
În acelaşi timp, Strategia „Europa” 2020 subliniază faptul că politica UE în domeniul achiziţiilor publice trebuie să fie una ghidată spre obţinerea celor mai bune rezultate prin stipularea unor proceduri eficiente, aspect deosebit de important în contextul reducerilor bugetare severe şi ale dificultăţilor economice cu care se confruntă, în prezent, statele membre.
 De altfel, în contextual provocărilor aduse de criza economică internaţională, a devenit tot mai necesară o piaţă europeană a achiziţiilor publice deschisă şi eficientă.
La nivelul Uniunii Europene există o serie de acte normative în domeniul achizitiilor publice
:
- Regulamentul nr.1336/2013 al comisiei de modificare a Directivelor 2004/17/CE, 2004/18/CE și 2009/81/CE ale Parlamentului European și ale Consiliului în ceea ce privește pragurile de aplicare pentru procedurile de atribuire a contractelor de achiziții

 - Regulamentul (CE) nr.842/2011 de stabilire a formularelor standard pentru publicarea anunțurilor în domeniul achizițiilor publice și de abrogare a Regulamentului (CE) nr. 1564/2005

 -  Directiva 2014/23/UE a Parlamentului European și a Consiliului din 26 februarie 2014 privind atribuirea contractelor de concesiune

 -  Directiva 2014/25/UE a Parlamentului European și a Consiliului din 26 februarie 2014 privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CΕ

 - Regulamentul (UE) nr.1251/2011 al Comisiei din 30 noiembrie 2011 de modificare a Directivelor 2004/17/CE, 2004/18/CE și 2009/81/CE ale Parlamentului European și ale Consiliului în ceea ce privește pragurile de aplicare a acestora în cazul procedurilor de achizitii publice

 - Regulamentul (CE) nr.1177/2009 al Comisiei din 30 noiembrie 2009 de modificare a Directivelor 2004/17/CE, 2004/18/CE și 2009/81/CE ale Parlamentului European și ale Consiliului în ceea ce privește pragurile de aplicare a acestora în cazul procedurilor de achizitii publice

 - Regulamentul (CE) nr.1150/2009 al Comisiei din 10 noiembrie 2009 de modificare a Regulamentului (CE) nr. 1564/2005 în ceea ce privește formularele standard pentru publicarea anunțurilor în cadrul achizițiilor publice în conformitate cu Directivele 89/665.
În prezent, activităţile legate de achiziţiile publice au la bază prevederile Directivei CE 18/2004 a Parlamentului European şi a  Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii
, preluate în legislaţiile naţionale de Statele Membre.

În ceea ce priveşte criteriile de selecţie a participanţilor la licitaţiile pentru  achiziţiile publice, criterii ce trebuie să respecte, în primul rând, principiile transparenţei, tratamentului egal, nediscriminării şi proporţionalităţii. 

Articolul 2 al Preambulului Directivei precizează că „Atribuirea contractelor încheiate în statele membre în numele statului, al colectivităţilor teritoriale şi al altor organisme de drept public trebuie să respecte principiile prevăzute de tratat, în special principiul liberei circulaţii a mărfurilor, principiul libertăţii de stabilire şi principiul libertăţii de a presta servicii, precum şi principiile care decurg din acestea, precum egalitatea de tratament, nediscriminarea, recunoaşterea reciprocă, proporţionalitatea şi transparenţa”.


Criteriile specifice de excludere


Directiva CE 18/2004 privind achiziţiile publice cuprinde o listă a motivelor pentru excluderea, din faza de precalificare, a unor candidaţi.
 Astfel, Secţiunea 2 - Criterii calitative de selecţie, articolul 45 - Situaţia personală a candidatului sau a ofertantului stabileşte ca motive obligatorii de excludere participarea la o organizaţie ilegală, corupţia, frauda şi spălarea banilor( 

 „(1) Orice candidat sau ofertant care a făcut obiectul unei condamnări pronunţate printr-o hotărâre definitivă, de care autoritatea contractantă are cunoştinţă, este exclus de la participarea la o procedură de atribuire a unui contract de achiziţii publice, din unul sau mai multe dintre următoarele motive:


(a) participarea la o organizaţie ilegală, în sensul articolului 2 alineatul (1) din Acţiunea comună 98/773/JAI a Consiliului
;


(b) corupţie, în sensul articolului 3 din Actul Consiliului din 26 mai 1997
 şi respectiv în sensul articolului 3 alineatul (1) din Acţiunea comună 98/742/JAI a Consiliului
;


(c) fraudă, în sensul articolului 1 din Convenţia privind protecţia intereselor financiare ale Comunităţilor Europene
;


(d) spălare de bani, în sensul articolului 1 din Directiva 91/308/CEE a Consiliului din 10 iunie 1991 privind prevenirea folosirii sistemului financiar în scopul spălării banilor
.


Statele membre precizează, în temeiul dreptului intern şi cu respectarea dreptului comunitar, condiţiile de aplicare a prezentului alineat.


Statele membre pot prevedea o derogare de la obligaţia prevăzută la primul paragraf pentru cerinţele imperative de interes general.


În scopul punerii în aplicare a prezentului alineat, autorităţile contractante solicită candidaţilor sau ofertanţilor, după caz, să furnizeze documentele prevăzute la alineatul (3) şi se pot adresa autorităţilor competente, în cazul în care au incertitudini în ceea ce priveşte situaţia personală a respectivilor candidaţi/ofertanţi, pentru a obţine informaţiile pe care le consideră necesare privind situaţia personală a acestora. În cazul în care informaţiile se referă la un candidat sau ofertant stabilit în alt stat membru decât cel al autorităţii contractante, autoritatea contractantă poate solicita cooperarea autorităţilor competente. În conformitate cu legislaţia internă a statului membru în care sunt stabiliţi candidaţii sau ofertanţii, solicitările se referă la persoane fizice şi  persoane juridice, inclusiv, după caz, la directori de companii sau la orice persoană cu putere de reprezentare, de decizie sau de control în ceea ce priveşte candidatul sau ofertantul”.


În plus, paragraful 2 al articolului menţionat prezintă elementele suplimentare ale motivaţiei care stă la baza excluderii a unor candidaţi pentru calificarea ca ofertanţi/participanţi la licitaţii pentru achiziţii publice(
„(2) Poate fi exclus de la participarea la un contract orice operator economic:


(a) care este în stare de faliment, de lichidare, de încetare a activităţii, de administrare judiciară sau de concordat preventiv sau în orice altă situaţie similară ce rezultă în urma unei proceduri în temeiul actelor cu putere de lege de drept intern;


(b) care face obiectul unei proceduri de declarare a falimentului, de administrare judiciară, de lichidare, de concordat preventiv sau al oricărei alte proceduri similare în temeiul actelor cu putere de lege de drept intern;


(c) care a făcut obiectul unei hotărâri cu autoritate de lucru judecat, în conformitate cu dispoziţiile legale ale ţării, privind o faptă care aduce atingere eticii profesionale;


(d) care s-a făcut vinovat de o gravă abatere profesională, dovedită prin orice mijloace pe care autorităţile contractante le pot justifica;


(e) care nu şi-a îndeplinit obligaţiile privind plata contribuţiilor la asigurările sociale, în conformitate cu dispoziţiile legale ale ţării în care este stabilit sau ale ţării autorităţii contractante;


(f) care nu şi-a îndeplinit obligaţiile privind plata impozitelor şi taxelor, în conformitate cu dispoziţiile legale ale ţării în care este stabilit sau ale ţării autorităţii contractante;


(g) care s-a dovedit grav vinovat de declaraţii false prin furnizarea informaţiilor solicitate în temeiul prezentei secţiuni sau care nu a furnizat respectivele informaţii.”


Evaluarea capacităţii de exercitare a activităţii profesionale

Directiva privind achiziţiile publice oferă posibilitatea autorităţile contractante, în conformitate cu criteriile privind capacităţile economice şi financiare, privind cunoştinţele sau abilităţile profesionale şi tehnice ale ofertantului, de a demonstra că operatorii economici care au fost excluşi nu dispun de capacităţile necesare pentru executarea contractului în cauză. 

Dispoziţiile directivei menţionate (articolele 46 la 50) cuprind elementele de referinţă sau probele care pot fi furnizate în scopul determinării cunoştinţelor unui contractor sau a capacităţii de a derula contractul respectiv. În realitate, un ofertant care nu prezintă  astfel de dovezi sau care nu atinge nivelul de capacitatea tehnică necesară nu va participa la etapa de atribuire a contractului.


În plus, articolul 44 alineatul (2) stabileşte că gradul de informare şi nivelurile minime de capacitate solicitate de o autoritate contractantă pentru un anumit contract trebuie să fie relaţionate şi proporţionale cu obiectul contractului. Obiectivele orizontale, nu doar cele funcţionale, pot fi relaţionate cu obiectul contractului. Criterii orizontale care îndeplinesc cerinţele sintagmei "relaţionate cu obiectul" pot fi înţelese ca fiind situate la intersecţia dintre obiectivele orizontale şi cele funcţionale ale achiziţiei. Testul de proporţionalitate este dat de  măsura în care oferta este adecvată pentru realizarea obiectivului urmărit şi nu depăşeşte ceea ce este necesar pentru scopul achiziţiei. 


Pentru o înţelegere deplină a problematicii evaluării capacităţii de exercitare a activităţii profesionale redăm. În continuare, textul integral al articolelor menţionate.

„Articolul 46 - Capacitatea de exercitare a activităţii profesionale


Orice operator economic care doreşte să participe la un contract de achiziţii publice poate fi invitat să dovedească că este înregistrat în registrul profesiilor sau în registrul comerţului sau să prezinte o declaraţie pe propria răspundere sau un certificat, în sensul anexei IX A, pentru contractele de achiziţii publice de lucrări, în sensul anexei IX B, pentru contractele de achiziţii publice de bunuri, şi în sensul anexei IX C, pentru contractele de achiziţii publice de servicii, în conformitate cu condiţiile prevăzute în statul membru în care este stabilit.


Pentru procedurile de atribuire a contractelor de achiziţii publice de servicii, în cazul în care candidaţii sau ofertanţii au nevoie de o autorizaţie specială sau trebuie să fie membri ai unei anumite organizaţii pentru a putea presta serviciile în cauză în ţara lor de origine, autoritatea contractantă le poate solicita să demonstreze că deţin o astfel de autorizaţie sau că aparţin unei astfel de organizaţii.

Articolul 47 - Capacitate economică şi financiară 

(1) Dovada capacităţii economice şi financiare a operatorului economic poate fi făcută, ca regulă generală, prin una sau mai multe dintre următoarele referinţe:
(a) declaraţii bancare corespunzătoare sau, după caz, dovada unei 
asigurări a riscului profesional;
(b) prezentarea bilanţurilor sau a extraselor de bilanţ, în cazul în care publicarea bilanţurilor este prevăzută de legislaţia ţării în care este stabilit operatorul economic;
(c) o declaraţie privind cifra totală de afaceri şi, după caz, cifra de afaceri din domeniul de activitate care face obiectul contractului, pentru 
cel mult ultimele trei exerciţii financiare, disponibile în funcţie de data 
înfiinţării sau începerii activităţilor operatorului economic, în măsura în care informaţiile privind cifrele de afaceri sunt disponibile.


(2) După caz, un operator economic poate pune în evidenţă, pentru un contract determinat, capacităţile altor entităţi, indiferent de natura juridică a relaţiilor dintre acesta şi respectivele entităţi. În acest caz, operatorul economic trebuie să dovedească autorităţii contractante că va dispune de mijloacele necesare prezentând, de exemplu, angajamentul respectivelor entităţi în acest sens.
(3) În aceleaşi condiţii, un grup de operatori economici prevăzut la articolul 4 poate menţiona capacităţile membrilor grupului sau ale altor entităţi.


(4) Autorităţile contractante precizează, în anunţul de participare sau în invitaţia ofertantului, ce referinţă sau referinţe au ales, dintre cele prevăzute la alineatul (1), precum şi celelalte referinţe justificative care trebuie prezentate.


(5) În cazul în care, din motive întemeiate, operatorul economic nu poate prezenta referinţele solicitate de autoritatea contractantă, este autorizat să facă dovada capacităţii sale economice şi financiare prin orice alt document pe care autoritatea contractantă îl consideră corespunzător.

Articolul 48 - Capacităţi tehnice şi profesionale 

(1) Capacităţile tehnice şi/sau profesionale ale operatorilor economici sunt evaluate şi verificate în conformitate cu alineatele (2) şi (3).


(2) Capacităţile tehnice ale operatorilor economici pot fi dovedite în unul din următoarele moduri, în funcţie de natura, cantitatea sau importanţa şi utilizarea lucrărilor, a bunurilor sau a serviciilor:
(a) (I) prezentarea listei de lucrări executate în decursul ultimilor cinci ani, 
însoţită de certificate de bună execuţie pentru lucrările cele mai importante. Respectivele certificate indică valoarea, perioada şi locul execuţiei lucrărilor şi precizează dacă au fost efectuate în 
conformitate cu normele profesionale din domeniu şi dacă au fost duse la bun sfârşit; după caz, autoritatea competentă trimite certificatele direct autorităţii contractante;

     (ii) prezentarea unei liste a principalelor livrări sau a principalelor servicii efectuate în decursul ultimilor trei ani, indicând valoarea, data şi beneficiarii publici sau privaţi.

Livrările sau prestările de servicii pot fi dovedite:

— în cazul în care beneficiarul a fost o autoritate contractantă, prin certificate emise sau contrasemnate de autoritatea competentă,

— în cazul în care beneficiarul a fost un achizitor privat, prin certificarea din partea achizitorului sau, în lipsa acesteia, printr-o declaraţie a operatorului economic;

(b) indicarea tehnicienilor sau organismelor tehnice, indiferent dacă fac sau nu parte din întreprinderea operatorului economic, în special a celor care răspund de controlul calităţii şi, dacă este vorba de contracte de achiziţii publice de lucrări, a celor la care contractantul putea apela în vederea execuţiei lucrărilor;

(c) descrierea echipamentului tehnic, a măsurilor aplicate de furnizor sau de prestatorul de servicii în vederea asigurării calităţii şi a resurselor sale de studiu şi de cercetare;

(d) în cazul în care produsele sau serviciile care urmează să fie furnizate sunt complexe sau în care, cu titlu excepţional, sunt destinate unui anumit scop, un control efectuat de autoritatea contractantă sau, în numele acesteia, de un organism oficial competent din ţara în care furnizorul sau prestatorul de servicii este stabilit, sub rezerva acordului respectivului organism; controlul urmăreşte capacităţile de producţie ale furnizorului sau capacitatea tehnică a prestatorului de servicii şi, dacă este necesar, măsurile pe care urmează să le ia în vederea controlării calităţii;

(e) indicarea nivelurilor de studii şi calificări profesionale ale prestatorului de servicii sau ale contractantului şi ale personalului din conducere şi, în special, ale responsabilului sau responsabililor cu prestarea serviciilor sau coordonarea lucrărilor;

(f) pentru contractele de achiziţii publice de lucrări şi de servicii şi numai în cazuri adecvate, indicarea măsurilor de gestionare a mediului pe care operatorul economic le poate aplica în timpul executării contractului;

(g) o declaraţie care să indice efectivele medii anuale de personal ale prestatorului de servicii sau ale contractantului şi numărul personalului din conducere, pe o perioadă de trei ani;

(h) o declaraţie care să indice utilajele, materialele şi echipamentul tehnic de care va dispune prestatorul de servicii sau executantul de lucrări pentru executarea contractului;

(i) indicarea părţii din contract pe care prestatorul de servicii are intenţia să o subcontracteze;

(j) în ceea ce priveşte produsele care urmează să fie furnizate:

(I) eşantioane, descrieri şi fotografii a căror autenticitate poate fi dovedită la cererea autorităţii contractante;

(ii) certificate emise de instituţiile sau de serviciile oficiale responsabile cu controlul calităţii şi cu competenţe recunoscute, care să ateste conformitatea produselor clar identificată prin trimiterea la specificaţii sau standarde corespunzătoare.


(3) După caz şi pentru un contract determinat, un operator economic poate menţiona capacităţile altor entităţi, indiferent de caracterul legal al relaţiilor dintre el şi respectivele entităţi. În acest caz, operatorul economic trebuie să dovedească autorităţii contractante că va dispune de mijloacele necesare prezentând, de exemplu, angajamentul respectivelor entităţi în acest sens.


(4) În aceleaşi condiţii, un grup de operatori economici prevăzut la articolul 4 poate menţiona capacităţile membrilor grupului sau ale altor entităţi.


(5) În cazul procedurilor de atribuire a contractelor de achiziţii publice de bunuri care necesită lucrări de montaj sau de instalaţii, prestarea unor servicii şi/sau execuţia unor lucrări, capacitatea operatorilor economici de a furniza serviciile sau de a executa instalaţiile sau lucrările poate fi evaluată în special în funcţie de capacităţile, eficienţa, experienţa şi fiabilitatea lor.


(6) Autoritatea contractantă precizează, în anunţul de participare sau în invitaţia ofertantului, referinţele pe care doreşte să le primească, dintre cele de la alineatul (2)”.
2. CADRUL GENERAL AL VIITOAREI LEGISLAŢII ÎN MATERIA ACHIZIŢIILOR PUBLICE
În viitorul apropiat, cadrul legal general în domeniul achiziţiilor publice  va fi dat de DIRECTIVA UE 24/2014 A Parlamentului European şi a Consiliului din 26 februarie 2014 privind achiziiile publice şi de abrogare a Directivei CE 18/2004.
 Conform acestei Directive termenul de transpunere în legislatiile statelor membre ale UE este de 16 aprilie 2016.

 Referitor la criteriile prevăzute de noua Directiva pentru operatorii economici care participă la licitaţii există următoarele prevederi:
C r i t e r i i   d e   s e l e c ţ i e   c a l i t a t i v ă 
Articolul 57 - Motive de excludere 
Autorităţile contractante exclud un operator economic de la participarea la o procedură de achiziţii publice în cazul în care au stabilit, prin verificare în conformitate cu articolele 59, 60 şi 61, sau au cunoştinţă în alt mod că operatorul economic respectiv a făcut obiectul unei condamnări pronunţate printr-o hotărâre definitivă, pentru unul dintre următoarele motive: 
(a) participarea la o organizaţie criminală, în sensul articolului 2 din Decizia-cadru 2008/841/JAI a Consiliului ( 1 );
b) corupţie, aşa cum este definită la articolul 3 din Convenţia privind lupta împotriva corupţiei care implică funcţionari ai Comunităţilor Europene sau funcţionari ai statelor membre ale Uniunii Europene (2) şi la articolul 2 alineatul (1) din Decizia-cadru 2003/568/JAI a Consiliului (3), sau aşa cum este definită în legislaţia internă a autorităţii contractante sau a operatorului economic; 

(c) fraudă, în sensul articolului 1 din Convenţia privind protejarea intereselor financiare ale Comunităţilor Europene (4); 

(d) infracţiuni teroriste sau infracţiuni legate de activităţile teroriste, aşa cum sunt definite la articolul 1, respectiv la articolul 3 din Decizia-cadru 2002/475/JAI a Consiliului (5), sau instigare, complicitate sau tentativă de a săvârşi o infracţune, în sensul articolului 4 din respectiva decizie- cadru; 

(e) spălare de bani sau finanţarea terorismului, aşa cum sunt definite la articolul 1 din Directiva 2005/60/CE a Parlamentului European şi a Consiliului (6); 

(f) exploatarea prin muncă a copiilor şi alte forme de trafic de persoane, astfel cum sunt definite la articolul 2 din Directiva 2011/36/UE a Parlamentului European şi a Consiliului (7).
Obligaţia de a exclude un operator economic se aplică şi în cazul în care persoana condamnată printr-o hotărâre definitivă este membru al organismului de administrare, de conducere sau de control al respectivului operator economic sau are putere de reprezentare, de decizie sau de control în cadrul acestuia. 

(2) Un operator economic este exclus de la participarea la o procedură de achiziţie publică în cazul în care autoritatea contractantă are cunoştinţă de faptul că operatorul economic şi-a încălcat obligaţiile privind plata impozitelor sau a contribuţiilor la asigurările sociale şi în cazul în care acest lucru a fost stabilit printr-o hotărâre judecătorească sau decizie administrativă având caracter definitiv şi obligatoriu, în conformitate cu dispoziţiile legale ale ţării în care acesta este stabilit sau cu cele ale statului membru al autorităţii contractante. 

În plus, autorităţile contractante pot exclude sau li se poate solicita de către statele membre să excludă de la participarea la o procedură de achiziţie un operator economic în cazul în care autoritatea contractantă poate demonstra prin orice mijloace adecvate că operatorul economic şi-a încălcat obligaţiile privind plata impozitelor sau a contribuţiilor la asigurările sociale.
(4) Autoritățile contractante pot exclude sau statele membre le pot solicita acestora să excludă de la participarea la o procedură de achiziție publică orice operator economic aflat în oricare din următoarele situații: 

(a) în cazul în care autoritatea contractantă poate demonstra prin orice mijloc adecvat o încălcare a obligațiilor aplicabile menționate la articolul 18 alineatul (2); 

(b) dacă operatorul economic este în stare de faliment sau în situație de insolvență sau de lichidare, de administrare judiciară, de concordat preventiv, de încetare a activității sau în orice altă situație similară care rezultă în urma unei proceduri de aceeași natură prevăzute de legislația și reglementările naționale; 

(c) dacă autoritatea contractantă poate demonstra prin mijloace adecvate că operatorul economic se face vinovat de o abatere profesională gravă, care pune sub semnul întrebării integritatea sa; 

(d) dacă autoritatea contractantă are suficiente indicii plauzibile pentru a demonstra că operatorul economic a încheiat cu alți operatori economici acorduri care vizează denaturarea concurenței; 

(e) dacă un conflict de interese în sensul articolului 24 nu poate fi remediat efectiv prin alte măsuri mai puțin intruzive; 

(f) în cazul în care o denaturare a concurenței din cauza participării anterioare a operatorilor economici la pregătirea procedurii de achiziții, astfel cum se menționează la articolul 41, nu poate fi remediată prin alte măsuri mai puțin intruzive; 
(g) dacă operatorul economic a dat dovadă de deficiențe semnificative sau persistente la îndeplinirea unei cerințe de fond prevăzute de un contract de achiziții publice anterior, de un contract anterior încheiat cu o entitate contractantă sau de un contract de concesiune anterior care au dus la încetarea anticipată a respectivului contract anterior, daune-interese sau alte sancțiuni comparabile; 

(h) în cazul în care operatorul economic s-a făcut grav vinovat de declarații false la furnizarea informațiilor necesare pentru verificarea absenței motivelor de excludere sau a îndeplinirii criteriilor de selecție, nu a divulgat aceste informații sau nu este în măsură să prezinte documentele justificative solicitate în conformitate cu articolul 59; sau 
(i) în cazul în care operatorul economic a încercat să influențeze în mod nepermis procesul decizional al autorității contractante, să obțină informații confidențiale care i-ar putea conferi avantaje necuvenite în cadrul procedurii de achiziții publice sau să furnizeze din neglijență informații false care pot avea o influență semnificativă asupra deciziilor privind excluderea, selecția și atribuirea.
  (…)
Articolul 58  - Criterii de selecție 
(1) Criteriile de selecție se pot referi la: 

(a) capacitatea de exercitare a activității profesionale; 

(b) situația economică și financiară; 

(c) capacitatea tehnică și profesională. 

Autoritățile contractante pot impune operatorilor economici doar criteriile menționate la alineatele (2), (3) și (4) drept cerințe de participare. Autoritățile contractante limitează eventualele cerințe de participare la cele care sunt adecvate pentru a garanta că un candidat sau ofertant are capacitatea juridică și financiară și competențele tehnice și profesionale pentru a executa contractul care urmează să fie atribuit. Toate cerințele trebuie să aibă legătură cu obiectul contractului și să fie proporționale cu acesta.

(…)
Articolul 64 - Liste oficiale ale operatorilor economici agreați și certificarea de către organisme de drept public sau privat 
(1) Statele membre pot crea sau menține liste oficiale cu contractanții, furnizorii sau prestatorii de servicii agreați sau pot prevedea certificarea de către organisme de certificare care respectă standardele europene de certificare în înțelesul anexei VII. 

Ele informează Comisia și celelalte state membre cu privire la adresa organismului de certificare sau organismului responsabil de listele oficiale la care trebuie trimise cererile.  
(2) Statele membre adaptează condițiile de înscriere pe listele oficiale menționate la alineatul (1) și de emitere a certificatelor de către organismele de certificare la dispozițiile din prezenta subsecțiune RO L 94/132 Jurnalul Oficial al Uniunii Europene 28.3.2014.
(3) Operatorii economici înscriși pe listele oficiale sau care dețin un certificat pot depune la autoritățile contractante, cu ocazia fiecărui contract, un certificat de înscriere eliberat de autoritatea competentă sau certificatul eliberat de organismul de certificare competent. 

Certificatele respective indică referințele care au permis înscrierea operatorilor economici pe lista oficială sau certificarea lor, precum și clasificarea pe lista respectivă. 

(4) Înscrierea pe listele oficiale certificată de organismele competente sau un certificat eliberat de organismul de certificare reprezintă o prezumție de conformitate în ceea ce privește cerințele pentru selecția calitativă acoperite de lista oficială sau de certificat.
(5) Informațiile care pot fi deduse din înscrierea pe listele oficiale sau din certificare nu pot fi contestate fără justificare. În ceea ce privește plata contribuțiilor la asigurările sociale și plata impozitelor și taxelor, se poate solicita un certificat suplimentar de la fiecare operator economic înscris, cu ocazia fiecărui contract care urmează să fie atribuit. 

Autoritățile contractante din alte state membre aplică alineatul (3) și primul paragraf din prezentul alineat numai în favoarea operatorilor economici stabiliți în statul membru care a întocmit lista oficială. 
(6) Cerințele în materie de dovezi pentru criteriile de selecție calitativă acoperite de lista oficială sau de certificat sunt conforme cu dispozițiile articolului 60 și, dacă este cazul, ale articolului 62. Pentru înscrierea operatorilor economici din alte state membre pe o listă oficială sau pentru certificarea acestora nu se solicită alte probe sau declarații decât cele cerute din partea operatorilor economici naționali.
Operatorii economici pot solicita în orice moment înscrierea pe o listă oficială sau eliberarea unui certificat. Ei sunt informați într-un termen rezonabil de scurt cu privire la decizia autorității care întocmește lista oficială sau a organismului de certificare competent. 

(7) Operatorilor economici din alte state membre nu li se impune o astfel de înscriere sau certificare în vederea participării la un contract de achiziții publice. Autoritățile contractante recunosc certificatele echivalente eliberate de organisme stabilite în alte state membre. Ele acceptă și alte mijloace de probă echivalente.

(8) Statele membre pun la dispoziția altor state membre, la cerere, toate informațiile referitoare la documentele prezentate ca dovadă a faptului că operatorii economici îndeplinesc cerințele pentru a fi înscriși pe lista oficială a operatorilor economici agreați sau ca dovadă că operatorii economici din alt stat membru dețin o certificare echivalentă.

 (…)
Articolul 76  - Principii de atribuire a contractelor 
(1) Statele membre instituie norme naționale pentru atribuirea contractelor care fac obiectul prezentului capitol, în scopul garantării faptului că autoritățile contractante respectă principiul transparenței și al egalității de tratament pentru operatorii economici. Statele membre au libertatea de a stabili normele procedurale aplicabile, atât timp cât aceste norme permit autorităților contractante să țină seama de specificul serviciilor în cauză. 

(2) Statele membre se asigură că autoritățile contractante pot să țină seama de nevoia de a asigura calitatea, continuitatea, accesibilitatea, prețurile convenabile, disponibilitatea și caracterul cuprinzător al serviciilor, de nevoile specifice ale diferitelor categorii de utilizatori, inclusiv ale grupurilor dezavantajate și vulnerabile, de implicarea și responsabilizarea utilizatorilor, precum și de inovare. De asemenea, statele membre pot prevedea ca alegerea furnizorului de servicii să se facă pe baza ofertei care prezintă cel mai bun raport preț-calitate, ținându-se seama de criteriile de calitate și de durabilitate ale serviciilor sociale.
Aşadar, în cazul tuturor procedurilor de achiziţii publice, autorităţile contractante
:
· nu au voie să discrimineze o întreprindere pe motiv că este înregistrată în altă ţară din UE

· nu au voie să facă trimitere la anumite mărci sau brevete când descriu caracteristicile bunurilor şi serviciilor pe care doresc să le achiziţioneze

· nu pot refuza să accepte documente justificative (certificate, diplome) emise de alte ţări din UE, atâta timp cât acestea oferă acelaşi nivel de garanţie

· trebuie să furnizeze toate informaţiile relevante legate de procedură tuturor întreprinderilor interesate, indiferent în ce ţară sunt înregistrate.

O autoritate publică are dreptul să excludă o întreprindere de la o procedură de achiziţii publice, dacă aceasta:

· este în faliment sau în curs de lichidare 

· şi-a suspendat activităţile sau se află sub administrare judiciară 

· a fost găsită vinovată de abateri grave 

· nu a plătit impozitele sau contribuțiile la fondul de asigurări sociale 
· a făcut declaraţii false în faţa unei autorităţi publice.

Autorităţile publice pot atribui contracte fără a lansa o procedură de achiziţii publice doar în următoarele situaţii:

· urgenţe cauzate de evenimente imposibil de prevăzut

· contracte care, din motive tehnice sau legate de exclusivitatea drepturilor, nu pot fi duse la îndeplinire decât de o anumită întreprindere

· contracte care, prin lege, sunt excluse de la procedurile de achiziţii publice (achiziţionarea/închirierea de clădiri existente, contracte de angajare, elemente de programe pentru radiodifuziune).

Criterii de atribuire

Când evaluează ofertele depuse, autorităţile publice pot folosi diverse criterii - de exemplu, pot alege în funcţie de cel mai mic preţ propus. 
Fiecare ofertant trebuie să fie informat cu privire la importanţa acordată tuturor acestor criterii (de ex., preţ, caracteristici tehnice, aspecte legate de mediu).
În România, art.15 alin.(1) din HG nr. 925/2006 pentru aprobarea normelor de aplicare a prevederilor referitoare la atribuirea contractelor de achiziţie publică din OUG nr.34/2006
, cu modificările şi completările ulterioare prevede că
:
”Autoritatea contractantă nu are dreptul de a utiliza criteriile de calificare şi selecţie prevăzute la art. 176 din ordonanţa de urgenţă ca factori de evaluare a ofertelor.”
Examinarea capacităţii ofertanţilor de a îndeplini contractul care urmează a fi atribuit, pe de o parte şi, evaluarea ofertelor în scopul atribuirii contractului respectiv, pe de altă parte, sunt două operaţiuni diferite în cadrul unei proceduri de atribuire. În continuare, ar fi de precizat că:
- cele două operaţiuni mai sus menţionate pot avea loc simultan (de exemplu, în cazul unei licitaţii deschise), dar şi în acest caz regulile aplicabile rămân diferite;
- capacitatea ofertanţilor de a îndeplini contractul se verifică pe baza aplicării unor criterii care trebuie să se refere la situaţia economică şi financiară precum şi la capacităţile tehnice şi abilităţile acestora de a presta activităţi în domeniul acoperit de obiectul contractului;
   - criteriile de atribuire a contractului pot fi preţul cel mai scăzut sau oferta cea mai avantajoasă din punct de vedere economic, în acest ultim caz o serie de factori de evaluare putând fi luaţi în considerare, cum ar fi: preţul, termene de livrare/execuţie, costuri de funcţionare, dar şi aşa-numitul „merit tehnic”;     
- autorităţile contractante au dreptul de a-şi alege libere factorii de evaluare pe care urmează să îi utilizeze, însă în orice situaţie aceşti factori trebuie să aibă ca ţintă stabilirea ofertei cea mai avantajoasă din punct de vedere economic.
Drept urmare, sunt excluse dintre „criteriile de atribuire/factorii de evaluare” acele criterii care nu au în vedere identificarea ofertei celei mai avantajoase din punct de vedere economic, ci sunt fundamental asociate cu evaluarea capacităţii ofertanţilor de a executa contractul în discuţie.
În cazul în care criteriul de atribuire este oferta cea mai avantajoasă din punct de vedere economic, ar trebui să ne oprim puţin asupra expresiei”technical merit”, prevăzută în cuprinsul art.53 (1) (a) din Directiva 18/2004/CE (abrogată prin Directiva UE nr.24/2014). În legislaţia naţională nu regăsim această sintagmă, în primul rând datorită faptului că traducerea care ar rezulta – ”merit tehnic” – ar putea genera unele confuzii.
De asemenea, art.199 alin. (2) din OUG nr.34/2006 care a transpus în legislația română Directiva 2004/18/CE face referire la caracteristici privind nivelul tehnic al ofertei, ceea ce acoperă într-o măsură rezonabilă sensul expresiei ”merit tehnic”. 

Putem înţelege ideea ca analizarea în cadrul unei proceduri de atribuire a experienţei de ansamblu a ofertanţilor nu poate constitui decat un criteriu de verificare a capacităţii respectivilor ofertanţi de a indeplini contractul. Ca atare, experienţa ofertantului nu ar putea reprezenta decât un criteriu de selecţie calitativă sau, în limbajul uzual, un criteriu de calificare.


Potrivit art. 14 din H.G nr.925 / 2006 (1) În cazul în care criteriul utilizat este "oferta cea mai avantajoasă din punct de vedere economic", astfel cum este prevăzut la art. 198 alin. (1) lit. a) din ordonanţa de urgenţă, stabilirea ofertei căştigătoare se realizează prin aplicarea unui sistem de factori de evaluare pentru care se stabilesc ponderi relative sau un algoritm specific de calcul, precum şi factorii de evaluare a ofertelor, care vor fi luaţi în considerare în cazul aplicării criteriului "oferta cea mai avantajoasă din punct de vedere economic", se precizează în mod clar şi detaliat în cadrul documentaţiei de atribuire şi vor reflecta metodologia concretă de punctare a avantajelor care vor rezulta din propunerile tehnice şi financiare prezentate de ofertanti.



Potrivit art. 82 din H.G. nr.925 / 2006 (1) Comisia de evaluare are obligaţia de a stabili oferta căştigătoare dintre ofertele admisibile, în conformitate cu prevederile art. 200 din ordonanţa de urgenţă. (2) În cazul în care atribuirea contractului de achiziţie publică se face pe baza criteriului "oferta cea mai avantajoasă din punct de vedere economic", evaluarea ofertelor se realizează prin acordarea, pentru fiecare ofertă în parte, a unui punctaj rezultat ca urmare a aplicării algoritmului de calcul stabilit în documentaţia de atribuire.


Trebuie precizat ca pe site-ul Autorităţii Naţionale pentru Reglementare şi Monitorizare a Achiziţiilor Publice - ANRMAP
 a fost prezentat spre dezbatere publică şi ulterior retras
 pentru completări Proiectul de Lege de transpunere a Directivei 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE.

3. ASPECTE PRIVIND LEGISLAŢIA NAŢIONALĂ ÎN MATERIA ACHIZIŢIILOR PUBLICE ÎN BELGIA, GERMANIA ŞI SPANIA
BELGIA

 În domeniul achiziţiilor publice a fost armonizată legislaţia în conformitate cu Directiva CE nr.18 /2004 şi nu există înca nicio lege de transpunere a Directivelor UE nr.24, respectiv 23 /2014.

GERMANIA

Consideraţiuni generale


 Cadrul juridic care stabileşte regimul achiziţiilor publice, în baza contractului public european şi a contractelor de achiziţii publice care ating sau depăşesc pragul aplicabil în UE este reglementat în partea a IV-a din Legea germană privind evitarea limitării concurenţei (Gesetz gegen Wettbewerbsbeschränkungen - GWB)
. Această lege (GWB) este completată de Regulamentul german privind atribuirea contractelor de achiziții publice
 (Vergabeverordnung - VGV). Detaliile procedurilor de achiziții publice sunt stabilite de legislaţia secundară inclusă în diverse regulamente privind achiziţiile publice:

• Regulamentul privind contractarea de lucrări publice (Vergabe - und Vertragsordnung für Bauleistungen - VOB / A)
;

• Regulamentul achiziţiilor publice de bunuri şi servicii (Vergabe - und Vertragsordnung für Leistungen - VOL / A)
; și

• Regulamentul de achiziţii de servicii profesionale (Vergabeordnung für freiberufliche Dienstleistungen - VOF).


În plus, contractele de achiziţii publice încheiate de firmele reglementate şi de entităţile care operează în sectoarele de transport, apă și energie ("utilităţi") sunt reglementate de un regulament dedicat sectorului respectiv (Sektorenverordnung - SektVO), iar regulamentul de achiziţii aplicabil contractelor din domeniile apărării şi securităţii publice (Vergabeverordnung Verteidigung und Sicherheit - VSVgV) decurge din secţiunea 99 alin.7 a GWB (de exemplu furnizarea de echipamente militare). 
Lucrările publice în domeniile apărării şi securităţii, VSVgV se derulează în conformitate cu reglementările de la punctul 3 din VOB/A.


Normelor juridice menţionate transpun în practică directivele UE privind achiziţiile (2004/18/CE, 2004/17 /CE şi 2009/81 / CE). 


 Pentru contractele de achiziţii publice naţionale, şi anume contractele de achiziţii publice sub pragul UE, nu se aplică GWB şi VGV. În schimb, trebuie să fie respectate prevederile legii bugetului federal (Bundesland) şi ale bugetelor locale, la nivelul landurilor. De asemenea, este important să se ţină cont de aplicabilitatea dreptului primar al UE (de exemplu, principiile de nediscriminare, transparenţă, proporţionalitate şi concurenţă).


 Majoritatea landurilor (Bundesländer) au propriile lor legi privind achiziţiile publice. Aceste legi pun în aplicare  procedurile de achiziţii publice cuprinse în legislaţia federală şi în situaţiile aflate sub limite prevăzute în directivele europene (de exemplu, respectarea acordurilor colective de muncă şi condiţiile de muncă, sfera familială, egalitatea de gen, etc.).

 Pentru identificarea normei aplicabile, este important să se evalueze dacă contractul de achiziţii publice atinge sau depăşeşte pragurile stabilite prin norme UE. Pragurile UE, fără TVA, sunt incluse în VGV, SektVO şi VSVgV:

• contracte de lucrări publice: 5.186.000 euro.

• contracte de achiziţii/furnizare servicii publice : 207.000 euro.

• contracte de achiziţii/furnizare de serviciu publice ale autorităţilor federale centrale: 134.000 de euro.

• achiziţii publice de bunuri/contractele de servicii în sectoarele de transport, apă şi energie („utilităţi”) cât şi în domeniul de apărare şi securitate: 414.000 euro.


Selecţia participanţilor la licitaţii


Legislaţia federală precum şi cea la nivelul landurilor, prin amendamente succesive, a fost constant şi pe deplin armonizată cu cerinţele normelor UE. 


Spre exemplificare, Regulamentul achiziţiilor publice de bunuri şi servicii (VOL/A), la articolul 6 – Concurenţii, prevede(
(1) Candidaţii şi grupurile de contractanţi trebuie să fie trataţi în calitate de candidaţi individuali şi ofertanţi. La atribuirea contractului, autorităţile contractante pot solicita ca un grup de antreprenori să adopte un anumit statut, în cazul în care acest lucru este necesar pentru executarea corespunzătoare a contractului.

 (2) Candidaţilor şi ofertanţilor nu li  se percep niciun comision pentru executarea procedurilor de adjudecare. 
(3) Entităţile care sunt garant al obiectului contractului pot solicita numai documente şi informaţii care să ateste competenţele, eficienţa şi conformitatea. În general, se vor solicita declaraţii pe proprie răspundere. Autorităţile contractante trebuie să prezinte în documentaţie motivaţia pentru aceste solicitări, cu excepţia declaraţiilor pe proprie răspundere.
         (4) Autorităţile contractante pot accepta dovezile de conformitate obţinute prin procedurile de precalificare.

         (5) Candidaţii pot fi excluşi de la participarea la licitaţie în cazul în care 

a) au fost iniţiate procedurile de faliment sau proceduri juridice similare împotriva activele lor, a fost depusă o cerere de astfel de procedură sau a fost respinsă din cauza lipsei de active suficiente,

b) se află în proces de lichidare,

c) au comis o abatere gravă, care pune la îndoială credibilitatea lor de candidat,

d) nu au reuşit să-şi onoreze obligaţiile privind plata impozitelor şi a taxelor, precum şi a contribuţiilor la asigurările sociale,

e) au făcut declaraţii incorecte cu privire la capacitatea lor în procedura de adjudecare.

          (6) În cazul în care un ofertant sau candidat a desfăşurat activităţi de consultanţă  sau a asistat autoritatea contractantă, înainte de începerea procedurii de atribuire, autoritatea contractantă trebuie să se asigure că participarea acestui ofertant sau candidat nu denaturează condiţiile concurenţiale.
SPANIA
Directiva CE nr.18 / 2004 (abrogată în prezent de Directiva UE nr.24/2014) și Directiva CE nr.17 /2004  privind regimul achiziţiilor publice au fost transpuse în legislația națională spaniolă prin Legea nr.30/2007 - LPSC (Ley 30/2007, de 30 de octubre, de Contratos del Sector Público) și Legea nr.31/2007 (Ley 31/2007 , sobre procedimientos de contratación en los sectores del agua, la Energia, Los transportes y los Servicios postales).

Legea nr.31/2007 privind procedurile de achiziții publice în sectoarele speciale, care, de asemenea  face referire la termenii "subasta" (licitație) și "concurso" (concurs) aşa cum erau definiţi în art. 24 din Legea nr.48/1998 drept criterii pentru atribuire de contracte și adoptă noi criterii prevăzute la art. 60 respectiv conceptele de "cel mai scăzut preț " și " cea mai avantajoasă din punct de vedere economic".
Criteriile de selecție sunt reglementate la art. 74 - 82 din Legea nr.30/2007  - LPSC și controlul acestor cerințe se desfășoară separat de evaluarea ofertelor în conformitate cu criteriile de atribuire stabilite în caietul de sarcini (care sunt reglementate la articolul 150 LPSC).
Art.150 alin.1 din Legea nr.30/2007- LPSC stabilește că evaluarea ofertelor primite și decizia de atribuire a unui contract în sectorul public se iau în funcție de oferta cea mai avantajoasă economic 
De asemenea, criteriile prevăzute la art. 150, alin.1 din Legea nr.30/2007- LPSC diferă de lista inclusă în art. 53 din Directiva CE 18/2004, deoarece include unele criterii suplimentare (marcate cu caratere cursive): calitate, preţ, formula folosită pentru a ajusta remunerațiile legate de utilizarea eficientă a lucrărilor sau a nivelului serviciilor prestate, data livrării și termenul de livrare sau de execuție, costurile de funcționare, caracteristici de mediu sau elemente legate de satisfacerea cerințelor sociale legate de nevoile definite în caietul de sarcini contractuale și care aparțin categoriilor de populație deosebit de dezavantajate, profitabilitate, valoarea tehnică, caracterul estetic și funcțional, disponibilitatea și costul de piese de schimb, service și asistență tehnică, sau post-vânzare, alte criterii similare
.

Există un Cod al contractelor în sectorul public - Código de Contratos del Sector Público
 – ce conţine prevederi privind modul de atribuire şi procedurile de licitaţie pentru contactele de achiziţii publice. Platforma de achizitii de stat (PLACE)
 este gestionată de Direcția Generală a Patrimoniului de stat. Anunțurile de participare sunt publicate pe site-ul Buletinul Oficial (http://www.boe.es/).
Autoritățile contractante naționale sunt obligate de a utiliza platforma de stat pentru achiziții peste pragurile naționale numai pentru faza de publicare. Există diferite mecanisme de autentificare electronică. Acestea variază de la eID simplificate (pentru înregistrarea inițială și acces la documentele de licitație) pentru semnături digitale calificate folosite pentru e-depunere și e-comanda, sau e-atribuire. Serviciile de e-depunere și e-comandă sunt furnizate numai prin e-mail. 
4. CONCLUZII
"Responsabilitatea" este adesea un obiectiv explicit al sistemelor naționale de achiziții publice, iar dispozițiile privind transparența consolidează această responsabilitate. 

Importanța principiului transparenței în contextul UE, totuși, constă în faptul că aceasta se aplică independent de legislație. 

Astfel, dacă un anumit contract de achiziție iese în afara domeniului de aplicare a directivelor, atunci este posibil ca principiul transparenței să fie aplicat în continuare, astfel încât să impună cerințe de publicitate
.

Transpunerea directivelor privind achiziţiile publice se înscrie într-un program de ansamblu al cărui obiectiv constă într-o modernizare amplă ă sistemului de achiziţii publice în Uniunea Europeană, atât în ceea ce priveşte achiziţiile publice cu caracter general, cât şi achiziţiile efectuate de entităţile care îşi desfăşoară activitatea în sectoarele apei, energiei, transporturilor şi serviciilor poştale.
Un sprijin profesional adecvat şi independent din partea unor structuri administrative ar putea îmbunătăţi semnificativ rezultatele achiziţiilor publice prin extinderea bazei de cunoştinţe a achizitorilor publici şi profesionalizarea acestora şi prin oferirea unei asistenţe pentru întreprinderi, în special pentru IMM-uri.

Pentru a realiza acest obiectiv, statele membre ar trebui să instituie structuri de sprijin care să ofere consultanţă, îndrumare, formare profesională şi asistenţă juridică şi economică pentru pregătirea şi desfăşurarea procedurilor de achiziţie publică.

Chiar dacă nu conduc în mod necesar la acte de corupţie, conflictele de interese reale, potenţiale sau percepute au un potenţial ridicat de a influenţa în mod nepermis deciziile de achiziţii publice, ceea ce duce la denaturarea concurenţei şi afectează tratamentul egal al ofertanţilor. Prin urmare, trebuie înfiinţate mecanisme eficiente pentru a preveni, identifica şi remedia conflictele de interese.

În prezent, pe pieţele de achiziţii publice din Uniunea Europeană, există o puternică tendinţă către agregarea cererii din partea achizitorilor publici, cu scopul de a obţine economii de scară şi de a îmbunătăţi şi profesionaliza gestionarea achiziţiilor. 
Cu toate acestea, agregarea şi centralizarea achiziţiilor, trebuie monitorizate cu atenţie, pentru a evita concentrarea excesivă a puterii de cumpărare şi pentru a menţine transparenţa, precum şi posibilităţile de acces la piaţă pentru întreprinderile mici şi mijlocii. Acest lucru nu trebuie nici să afecteze întreprinderile europene în raport cu alte pieţe.
Prin modernizarea şi revizuirea reglementarilor în domeniul achiziţiilor publice, se pledează în favoarea promovării calităţii şi inovării în materie de achiziţii publice, a reducerii birocraţiei inutile, a includerii aspectelor de mediu şi sociale (în favoarea protejării locurilor de muncă şi a condiţiilor de muncă, precum şi în favoarea persoanelor cu handicap şi a altor grupuri defavorizate), şi a încurajării utilizării ofertei celei mai avantajoase din punct de vedere economic, mai degrabă decât a utilizării criteriului celui mai scăzut preţ, în vederea unor achiziţii publice mai inteligente şi eficiente.
 Printre alte deziderate, un rol major îl are şi necesitatea unui grad mai ridicat de profesionalism, sporirea participării IMM-urilor, inclusiv a întreprinderilor sociale, combaterea favoritismului, a fraudei şi a corupţiei, precum şi promovarea contractelor europene transfrontaliere în domeniul achiziţiilor publice.

